แบงก์ห่วงสงครามค่าเงินเหตุเศรษฐกิจโลกหดตัว
นายแบงก์ห่วงเศรษฐกิจโลกชะลอตัว ส่งผลให้เกิดสงครามค่าเงิน
11 พ.ย. 2557

นายแบงก์ห่วงเศรษฐกิจโลกชะลอตัว ส่งผลให้เกิดสงครามค่าเงิน 
นายรณดล นุ่มนนท์ ผู้ช่วยผู้ว่าการสายกำกับสถาบันการเงิน ธนาคารแห่งประเทศไทย (ธปท.) เปิดเผยว่า ในช่วงต้นปีหน้า ธปท.จะส่งแบบทดสอบภาวะวิกฤต (Stress Test) ให้ธนาคารพาณิชย์ทำ โดยในรอบนี้จะใส่ปัจจัยเสี่ยงทางด้านเศรษฐกิจจากในประเทศและต่างประเทศเข้าไปด้วย และขอทราบกลยุทธ์ในการดำเนินงานของธนาคาร เพื่อรองรับความเสี่ยง 
นายอมรเทพ จาวะลา ผู้อำนวยการสำนักวิจัย ธนาคารซีไอเอ็มบี ไทย กล่าวว่า ความเสี่ยงใหม่ที่จะต้องเผชิญ อันเป็นผลมาจากการที่เศรษฐกิจโลกฟื้นตัวช้า ทำให้มหาอำนาจทางเศรษฐกิจจะต้องอัดฉีดเงินกระตุ้นเศรษฐกิจเพิ่มเติม จะทำให้เกิดสงครามค่าเงิน โดยทุกประเทศจะพยายามกดค่าเงินของตัวเองให้อ่อนค่าลงเพื่อให้ราคาสินค้าที่จะส่งออกมีราคาถูกกว่าคู่แข่ง
ทั้งนี้ การที่เศรษฐกิจโลกยังไม่ฟื้นตัว ประเทศที่พึ่งพาการส่งออกเป็นหลักต่างต้องใช้กลยุทธ์ด้านราคาเข้าช่วย คาดว่าเกาหลีใต้จะเริ่มก่อน ทำให้ประเทศอื่นรวมทั้งไทยจะต้องเข้าสู่สงครามค่าเงินนี้ด้วย
“นี่คือความเสี่ยงเพิ่มเติมที่จะเกิดขึ้น เป็นภาพใหญ่กว่าการแครี่เทรด ที่นักเก็งกำไรจะกู้เงินจากประเทศที่มีดอกเบี้ยต่ำ เอาเข้ามาลงทุนในประเทศตลาดเกิดใหม่ ซึ่งสามารถนำเงินมาแสวงหาประโยชน์จากทั้งตลาดเงินและตลาดทุน จะสร้างความผันผวนแก่อัตราแลกเปลี่ยน แต่ในภาพใหญ่การแข่งกันทำค่าเงินให้อ่อนส่งผลกระทบต่อเศรษฐกิจรุนแรงกว่า” นายอมรเทพ กล่าว 
นายอมรเทพ มองว่า ตลาดโลกกำลังเผชิญสงครามค่าเงินตั้งแต่ปลายปีนี้ไปจนถึงปี 2558
นายบุญทักษ์ หวังเจริญ ประธานสมาคมธนาคารไทย กล่าวว่า ถือเป็นโชคดีที่ระบบการเงินของไทยแข็งแรง ธนาคารพาณิชย์มีเงินกองทุนต่อสินทรัพย์เสี่ยงและสำรองหนี้สูง ทำให้มีภูมิต้านทานรับความเสี่ยงจากความผันผวนของเศรษฐกิจโลก